## Zakon o Registru godišnjih financijskih izvještaja

### NN 47/2003 (25.3.2003.), Zakon o Registru godišnjih financijskih izvještaja

# HRVATSKI SABOR

581

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O REGISTRU GODIŠNJIH FINANCIJSKIH IZVJEŠTAJA

Proglašavam
Zakon o Registru godišnjih financijskih izvješ­taja, koji je donio Hrvatski
sabor na sjednici 14. ožujka 2003.

Broj:
01-081-03-970/2
Zagreb, 20. ožujka 2003.

Predsjednik
Republike Hrvatske
**Stjepan Mesić,** v. r.

## ZAKON

### O REGISTRU GODIŠNJIH FINANCIJSKIH IZVJEŠTAJA

I.
OPĆA ODREDBA

Članak
1.

Ovim se
Zakonom utvrđuju osnove za ustrojavanje Registra godišnjih financijskih
izvještaja (u daljnjem tekstu: Registar), njegov sadržaj i način vođenja.

II.
REGISTAR

Članak
2.

Registar
je središnji izvor informacija o uspješnosti poslovanja i o financijskom
položaju pravnih i fizičkih osoba koje su obveznici poreza na dobit.

Registar ustrojava i vodi Financijska agencija (u
daljnjem tekstu: Agencija).

Registar djeluje pod nazivom Registar godišnjih
financijskih izvještaja.

Sredstva za ustroj i vođenje Registra Agencija
ostvaruje iz naknada utvrđenih ovim Zakonom.

Razlika između potrebnih sredstava za ustroj i
vođenje Registra i prihoda od naknada, osigurava se u državnom proračunu.

Članak 3.

Registar obveznika predaje financijskih izvještaja se
ustrojava preuzimanjem podataka upisanih u Glavnoj knjizi sudskog registra i
podataka iz Registra obveznika poreza na dobit Porezne uprave s upisima do 31.
prosinca 2002.

Registar obveznika predaje financijskih izvještaja se
ažurira upisima i promjenama podataka upisa provedenima tijekom tekuće godine u
registrima iz stavka 1. ovoga članka.

Članak 4.

Za svakog obveznika u Registar se upisuju podaci o
stanju imovine, obveza, kapitala, o ostvarenim prihodima i rashodima iskazani u
financijskim izvještajima i drugi podaci.

Financijski izvještaji iz stavka 1. ovoga članka
trebaju sadržavati konačno utvrđene podatke o stanju imovine, obveza i
kapitala, o ostvarenim prihodima i rashodima na kojima se temeljilo utvrđivanje
obveze poreza na dobit u prijavi poreza na dobit koja je predana Poreznoj
upravi.

Ministar financija Pravilnikom o Registru godišnjih
financijskih izvještaja propisat će podatke koje moraju sadržavati financijski
izvještaji i druge podatke koji se predaju u Registar.

Obveznici nad kojima je tijekom godine otvoren
stečajni postupak ili postupak likvidacije predaju financijske izvještaje za
razdoblje do dana otvaranja stečajnog postupka i likvidacije i početnu bilancu
na dan otvaranja stečaja, a obveznici u likvidaciji i početni likvidacijski
izvještaj.

Članak
5.

Registar
prikuplja, obrađuje i evidentira izvještaje, pohranju­je podatke, upravlja
bazom podataka te osigurava zaštitu baze podataka i dokumenata koji su
pohranjeni u arhivu.

Registar odgovara za
vjerodostojnost računalnog unosa podataka.

Članak 6.

Registar
je javan. Svatko može bez dokazivanja pravnog interesa dobiti podatke iz
Registra.

Javnost
Registra ne odnosi se na one podatke za koje je posebnim zakonom propisana
njihova tajnost.

Ministar
financija Pravilnikom o registru godišnjih financijskih izvještaja propisat će
način davanja podataka iz Registra.

Pravilnikom
iz stavka 3. ovoga članka ministar financija propisat će podatke iz Registra
koji se ne mogu davati bez pisane suglasnosti obveznika.

Članak
7.

Financijski
izvještaji čuvat će se i u Registru će biti dostupni deset (10) godina od dana
predaje.

Registar
je dužan osigurati zaštitu podataka.

Članak 8.

Ministar
financija, uz suglasnost ministra gospodarstva, Pravilnikom o vrstama i visini
naknade utvrđuje vrste i visinu naknade za korištenje usluga Registra.

Pravilnik
iz stavka 1. ovoga članka objavit će se u »Narodnim novinama«.

Uslugom
Registra smatra se izvadak, preslik ili ispis javnih podataka.

Naknada
je prihod Agencije.

III. PREDAJA FINANCIJSKIH IZVJEŠTAJA

Članak
9.

Obveznici
predaje financijskih izvještaja pravne su i fizičke osobe koje su obveznici
poreza na dobit (u nastavku teksta: obveznici).

Iznimno
od stavka 1. ovoga članka, obveznici predaje financijskih izvještaja jesu
pravne i fizičke osobe u stečaju do zaključenja stečajnog postupka.

Članak 10.

Financijske
izvještaje predaju Registru svi obveznici najkasnije do 31. ožujka tekuće godine
za prethodnu godinu.

Obveznici
iz članka 4. stavka 4. ovoga Zakona predaju financijske izvještaje za razdoblje
do otvaranja stečajnog postupka, odnosno likvidacije u roku od 90 dana od dana
otvaranja stečajnog postupka, odnosno likvidacije.

Obveznici
čiji se financijski izvještaji revidiraju, ako imaju promjene, predaju i
revidirani financijski izvještaj nakon što ga je usvojila skupština na
godišnjoj sjednici, odnosno drugo nadležno tijelo obveznika, u roku od 30 dana,
a najkasnije do 30. rujna tekuće godine.

Članak
11.

Registar registrira točan i potpun financijski
izvještaj.

Financijski izvještaji i dokumenti vezani uz
financijski izvještaj evidentiraju se u Registru na dan predaje.

Dokumenti vezani uz
financijski izvještaj predaju se Registru najkasnije u roku od 30 dana od dana
njihova nastanka.

Dokumenti vezani uz
financijski izvještaj jesu:

1. odluka, odnosno isprava
nadležnog tijela o usvajanju izvještaja kako je propisana ili određena
društvenim ugovorom prema Zakonu o trgovačkim društvima ili druga odluka ako je
propisana tim Zakonom ili drugim zakonom koji uređuje poslovanje obveznika,

2. mišljenje revizora, kad je
propisano, te drugi dokumenti propisani ovim Zakonom i Pravilnikom.

Financijski izvještaj potpun
je ako sadrži podatke iz članka 4. stavka 1. i 2. ovoga Zakona.

Financijski izvještaj
potpisuje osoba ovlaštena za zastupanje obveznika.

Financijski izvještaj točan
je ako se logičkom i računskom kontrolom utvrdi njegova ispravnost.

Financijski izvještaj koji
nije potpun i točan te koji nije potpisala osoba ovlaštena za zastupanje
obveznika, obveznik je dužan dopuniti u rokovima iz članka 10. stavka 1. i 2.
ovoga Zakona, odnosno najkasnije u produljenom roku od 8 dana po isteku ovih
rokova.

Dopunjeni financijski
izvještaj smatra se podnesenim u roku.

Financijski izvještaj
obveznika koji nije postupio sukladno stavku 8. ovoga članka smatra se da nije
niti podnesen.

Članak 12.

Obveznici koji nisu poslovno
aktivni, umjesto financijskog izvještaja dostavljaju preslik pisane izjave
podnesene Poreznoj upravi, i to najduže dvije godine uzastopno.

Odredba stavka 1. ovoga
članka ne primjenjuje se na obveznike koji imaju imovinu ili obveze.

Članak 13.

Financijski izvještaji
predaju se u papirnatom ili elektronič­kom obliku.

Ministar financija propisat će
Pravilnikom o registru godiš­njih financijskih izvještaja način primanja,
postupak provjere potpunosti dokumentacije te ispravnost usvajanja i potpisa
financijskog izvještaja.

Članak 14.

Registar je radi primjene
članka 70. stavka 3. Zakona o sud­skom registru (»Narodne novine«, br.1/95.)
dužan obavijestiti sudski registar nadležnoga trgovačkog suda o obveznicima
koji nisu predali financijski izvještaj u roku od šest mjeseci po isteku roka
iz članka 10. stavka 1. ovoga Zakona.

IV.
KAZNENE ODREDBE

Članak 15.

Ako izvještaji iz članka 4. stavka 1. ovoga Zakona
nisu predani u roku utvrđenom člankom 10. stavkom 1. i člankom 11. stavkom 8.
ovoga Zakona kaznit će se za prekršaj:

– obveznik pravna osoba novčanom kaznom od
20.000,00 do 100.000,00 kuna,

– odgovorna osoba u pravnoj osobi novčanom kaznom
od 2.000,00 do 10.000,00 kuna,

– obveznik fizička osoba novčanom kaznom od 5.000,00 do 10.000,00
kuna.

Ako
financijski izvještaji obveznika u stečaju ili likvidaciji iz članka 4. stavka
4. i iz članka 10. stavka 2. i 3. ovoga Zakona i dokumenti iz članka 11. stavka
4. ovoga Zakona nisu predani u rokovima propisanim tim člancima, kaznit će se
za prekršaj:

– obveznik pravna osoba novčanom kaznom od 10.000,00 do 50.000,00
kuna,

– odgovorna osoba u pravnoj osobi novčanom kaznom od 2.000,00 do
10.000,00 kuna,

– obveznik fizička osoba novčanom kaznom od 4.000,00 do 10.000,00
kuna.

Protiv
počinitelja prekršaja iz stavka 1. i 2. ovoga članka Agencija podnosi prijavu
za prekršaj Ministarstvu financija.

Članak
16.

Provedbu
ovoga Zakona nadzire Ministarstvo financija.

V.
PRIJELAZNE I ZAVRŠNE ODREDBE

Članak
17.

Ministar
financija donijet će Pravilnik u skladu s odredbama članka 4. stavka 3., članka
6. stavka 3. i članka 13. stavka 2. ovoga Zakona i Pravilnik o vrstama i visini
naknade iz članka 8. ovoga Zakona u roku od 15 dana od dana stupanja na snagu
ovoga Zakona.

Članak 18.

S danom
stupanja na snagu ovoga Zakona prestaje se primjenjivati:

–
članak 30. stavci 2. i 3. Zakona o računovodstvu (»Narod­ne novine«, br.
90/92.).

Članak
19.

Iznimno
od članka 10. stavka 1. ovoga Zakona, financijski izvještaji za poslovnu 2002.
godinu predaju se Registru do 30. travnja 2003.

Odredbe
članka 4. stavka 4. i članka 10. stavka 2. ovoga Zakona primjenjuju se od 1.
siječnja 2003.

Članak
20.

Ovaj Zakon
stupa na snagu osmoga dana od dana objave u »Narodnim novinama«.

Klasa:
954-01/03-01/01

Zagreb,
14. ožujka 2003.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 47/2003-581